Srdečne pozdravujem! Posielam príspevok, ktorý súvisí s pozvánkou...  
Motto:  
„Kresťanská láska nemôže existovať v srdciach viacerých bez toho, aby sa neprejavila navonok. Je to oheň, ktorý hasne, keď mu chýba palivo.  
SPOLOK sv. VINCENTA DE PAUL je nezisková, neštátna, apolitická organizácia so sídlom v Šuranoch, presnejšie majer Kopec ktorá poskytuje charitatívne služby vďaka šľachetnosti jednotlivcov i organizácií.  
Sociálne centrum začal budovať kňaz Rudolf Priedhorský v roku 2000 vďaka nadšeniu a ochote pomáhať núdznym.  
Spolok sv. Vincenta de Paul je medzinárodná organizácia, ktorá vznikla v roku 1833 vo Francúzsku. Založil ju blahoslavený Frederik Ozanam, k čomu ho motivovalo založenie charitatívneho spoločenstvo, pomenované podľa sv. Vincenta de Paul. V roku 1845 pápež Gregor XVI. schválil organizáciu a jej stanovy, čím sa cirkevný spolok stal oficiálnym, pričom pápež Ján Pavol II. v roku 1997 v Paríži vyhlásil Frederika Ozanama za blahoslaveného. Myšlienka, prinášajúca ľuďom dobro a pomoc v najťažších chvíľach života sa postupne rozšírila po celom svete. Dnes pôsobí Spolok v 130 krajinách sveta, združuje 40 000 konferencií v ktorých pracuje okolo 900 000 členov. Spolok centrálne vedie Generálna rada, ktorá koordinuje činnosť konferencií a sídli v Paríži.  
Cieľom jej činnosti sú - pomoc ľuďom v núdzi, znižovanie kriminality, ochrana ľudskej dôstojnosti, pričom tieto skupiny ľudí tvoria sociálne odkázaní spoluobčania, etnické minority, trestaní ľudia, zdravotne a mentálne postihnutí, týrané osoby, bezdomovci, proste ľudia na okraji spoločnosti.  
Cieľom tohto hnutia je charitatívna činnosť v najširšom slova zmysle. Pomáha odkázaným jednotlivcom či skupinám obyvateľstva v zdravotnej, sociálnej, ekonomickej, ale i v duchovnej a morálnej oblasti a to v akútnom alebo v chronickom stave a položení.  
Sociálne centrum Spolku svätého Vincenta so sídlom na Kopci, ktorý funguje vyše desať rokov, patrí do intravilánu Šurian a v súčasnosti slúži pre sociálne slabé vrstvy obyvateľstva, ako sú odchovanci z detských domovov, prepustení z výkonu trestu, ľudia bez prístrešia, týrané osoby a ďalší sociálne odkázaní spoluobčania a ľudia v núdzi.  
V zariadení  
pribúda počet ľudí, ktorí potrebujú pomoc. Samozrejme činnosť zameriavajú na riešenie každodenných problémov a života v útulku. Mnohé z nich treba riešiť operatívne. Pomocou pracovnej terapie vytvárajú pracovné návyky a chovanci si tak osvojujú schopnosť „fungovať“ v bežných životných situáciách a podmienkach, prípadne i v rodine, aby sa neskôr vedeli adaptovať do spoločnosti.  
Súčasťou centra je veľká záhrada a hospodársky dvor. Chovanci si prácou na hospodárskom dvore a v záhrade dochovajú hydinu a dopestujú poľnohospodárske produkty pre vlastnú potrebu. Chovajú kozy, prasiatko, sliepky, kačice, morky a zajacov, čiže majú mäso, mlieko, vajcia. V záhrade si dopestujú zeleninu pre svoju potrebu. Svojpomocne si zabezpečujú palivové drevo na zimu. Chovanci sa sami starajú aj o osobnú hygienu, čistotu a poriadok v ubytovacích a sociálnych priestoroch. Cieľom je, aby sa klienti postavili časom na vlastné nohy a začlenili sa do spoločnosti. Odbornou pomocou a najmä vlastnou snahou a prácou sa snažia získať zmysluplnosť a zodpovednosť pre vlastný život, adaptovať sa do spoločnosti, byť samostatnými, zachovať si dôstojnosť a zároveň príležitosť na uplatnenie sa v pracovnom procese.  
Sociálne centrum im v tom pomáha pod dohľadom odborného personálu, ktoré spočíva v asistenčnej pomoci, pracovnej terapii, a resocializácii.  
Klienti sa okrem finančného príspevku podieľajú aj prácou v útulku.  
Teda, ak by ste sa rozhodli podporiť ich charitatívnu činnosť, môžete tak urobiť priamo na účet: VÚB 1446255459/0200, IČO: 34074431.  
Adresa: Sociálne centrum, Spolok sv. Vincenta de Paul, Kopec 14, 942 01 Šurany. Tel: 035/6500 507, mobil: 0911/956 095, e-mail: spoloksvvincenta@gmail.com, web: www.vincent.sk Poslal: milan kupecký